## La Comunitat Valenciana inicia la PAU amb més de 23.700 estudiants i exàmens en 56 tribunals

*** El conseller d’Educació ha visitat la UPV amb motiu de l’inici de la prova que es desenrotlla fins al dijous en la Comunitat Valenciana
* El curs passat la nota mitjana d’accés a la universitat en la Comunitat Valenciana va ser de 7,366
* El 98,50 % dels 21.341 alumnes que es van presentar l’any passat a la fase obligatòria va aprovar l’accés a la universitat
* Rovira lamenta que el Ministeri no haja modificat el reial decret per a tornar a la màxima optativitat en deferència a l’alumnat afectat per la riuada**

Més de 23.700 estudiants han començat este dimarts les proves d’accés a la universitat que es desenrotllaran fins al dijous en la Comunitat Valenciana. Les notes podran conéixer-se el 13 de juny a partir de les 13:00 hores.

Les proves es desenrotllen en un total de 56 tribunals repartits de la manera següent: 16 de la Universitat de València, 12 de la Universitat Politècnica de València, 11 de la Universitat d’Alacant, 11 de la Universitat Miguel Hernández d’Elx i 6 de la Universitat Jaume I de Castelló. Estos tribunals estan distribuïts per tot el territori de la Comunitat Valenciana, en haver-se constituït tribunals en diferents localitats i no únicament en la seu principal de cada universitat.

El conseller d’Educació, Cultura, Universitats i Ocupació, José Antonio Rovira, la secretària autonòmica d’Universitats, Esther Gómez, i el coordinador general de la PAU en la Comunitat Valenciana, Toni Gil, han visitat este dimarts l’Escola Tècnica Superior d’Enginyeria de Camins, Canals i Ports de la Universitat Politècnica de València (UPV) amb motiu de l’inici de les proves acompanyats per Eugenio Pellicer, vicerector d’infraestructures i coordinació dels campus de la UPV.

El conseller ha desitjat als estudiants “tota la sort del món i que puguen aconseguir els seus objectius” i ha recordat que l’any passat es va obtindre un 98,50 % d’aprovats i que la nota mitjana d’accés a la Universitat per part dels estudiants de la Comunitat Valenciana va ser de 7,366 punts sobre 10.

Esta nota s’extrau de la nota mitjana del Batxillerat dels presentats a la fase obligatòria, que l’any passat va ser de 7,770 (representa un 60 % de la nota final) i la nota mitjana dels exàmens de la fase obligatòria, que va ser de 6,76 (representa un 40 %).

Dels estudiants que es presenten enguany a les proves, el 58,5 % són dones i el 41,5 % restant hòmens. La major part d’estos estudiants, un 91,5 %, accedix a les PAU després d’haver cursat Batxillerat, i el 8,5 % restant ho fa després de realitzar un cicle formatiu. Enguany destaca, així mateix, que la matrícula d’estudiants que procedixen d’un cicle formatiu s’ha incrementat en un 6 % (de 1.915 a 2.029).

Rovira ha explicat que de moment només s’ha constatat alguna mínima incidència, perquè hi ha tres estudiants hospitalitzats que amb tota probabilitat no podran fer els exàmens estos dies. Al respecte, Rovira ha explicat que “es garantix que, per situacions excepcionals, l’estudiantat no perda drets d’admissió a la universitat. Així, la Comissió Gestora dels Processos d’Accés i Admissió ha aprovat que les seues proves d’accés de convocatòria extraordinària, en juliol, siguen considerades com de convocatòria ordinària per als estudiants afectats per la dana o per alguna situació excepcional a l’efecte de la preinscripció universitària”.

En este sentit, el conseller d’Educació ha recordat que després de la riuada “la Conselleria va sol·licitar al Ministeri de Ciència, Innovació i Universitats que modificara el Reial decret 534/2024, d’11 de juny, per a tornar al model de màxima optativitat a la PAU, però no l’ha acceptat”.

“Així que la Generalitat ha optat per la mesura de retardar la convocatòria ordinària per als alumnes afectats i sol·licitar a totes les comunitats autònomes que consideren les notes obtingudes en juliol com les de convocatòria ordinària de juny, qüestió que ha sigut acceptada per totes. Això era el que estava en la nostra mà. Nosaltres hem fet els deures, caldrà preguntar a Diana Morant per què no els ha fets ella”, ha continuat José Antonio Rovira.

**Desenrotllament de les proves**

Este dimarts es realitzen les proves amb l’examen de Llengua Castellana i Literatura II, seguit d’Història de la Filosofia. A la vesprada serà el torn dels exàmens de Biologia, Empresa i Disseny de Models de Negoci, Tecnologia i Enginyeria II, Història de la Música i de la Dansa i Fonaments Artístics. A continuació, es faran les proves de Física; Història de l’Art; Cor i Tècnica Vocal II; i Disseny.

Per la seua part, el dimecres començarà la jornada amb els exàmens dels idiomes estrangers: Anglés, Francés, Alemany i Italià. Els alumnes continuaran amb les proves d’Història d’Espanya. A continuació, en horari vespertí, es realitzaran els exàmens de Química, Literatura Dramàtica, Moviments Culturals i Artístics, Geografia i Dibuix Tècnic Aplicat a les Arts Plàstiques i al Disseny II. El dimecres acabarà amb la realització dels exàmens de Dibuix Tècnic II, Grec II, Tècniques d’Expressió Graficoplàstica i Geologia i Ciències Ambientals.

Finalment, el dijous a primera hora es realitzarà l’examen de Valencià: Llengua i Literatura II. A continuació, es realitzaran els exàmens de Matemàtiques II, Matemàtiques Aplicades a les Ciències Socials II, Arts Escèniques II, Anàlisi Musical II, Dibuix Artístic II, Llatí II i Ciències Generals. La jornada de la vesprada serà per a realitzar les proves els alumnes als quals se li solapen algunes assignatures.

Per la seua banda, l’alumnat que acudisca a la convocatòria extraordinària de la PAU de l’1, 2 i 3 de juliol, haurà de fer la matrícula del 16 al 20 de juny. En el cas dels estudiants afectats per la riuada que opten perquè la convocatòria de juliol siga la seua convocatòria ordinària ho han de marcar en este procés de matrícula.

Finalment, el procés de preinscripció universitària per al curs 2025-2026 començarà el 16 de juny i acabarà a les 14:00 hores del 4 de juliol per a tots els estudiants, independentment de la convocatòria en què realitzen la PAU. L’adjudicació de places es farà pública l’11 de juliol.

Fecha: 03/06/2025